Може ли картина, създадена от голи модели, да струва 18 милиона долара? | Момичетата от града
25 October 2019 02.06.2020 15:32
Christie’s ще предложи на търг в Ню Йорк тъмносинята монохроматична творба от серията "Антропометрии" на Ив Клайн през ноември. Платното, наречено "Барбара", е от 1960 г. и е от известната поредица на Клайн, създадена от голи модели, покрити с боя, които по инструкции на автора, отпечатват телата си на хартия или платно.
В серия от пърформанси един от най-известните представители на следвоенното европейско изкуство насочва движенията на покритите със синя боя модели, като творбите се "създават" направо пред очите на публиката. Очаква се творбата да бъде продадена на впечатляваща цена между 12 и 18 милиона долара.
"Барбара" (ANT 113) е едно от по-големите произведения от прочутата серия "Антропометрии", като според експертите творбата "прелива от динамичност и интензивност".
Christie’s успешно са продали през 2010 г. и друга картина от поредицата – Le Buffle (ANT 93), за 12.4 милиона долара, като до този момент това е и най-високата известна цена за произведение от серията на търг. И двете съдържат емблематичния за художника пигмент International Klein Blue (IKB) – наситено и ярко синьо. Други платна от тази серия са "Принцеса Хелена", която се намира в Музея за модерно изкуство в Ню Йорк, и ANT 130, изложена в музея "Лудвиг" в Кьолн.
3 изложби в Европа, които не трябва да пропускате тази есен